
_______ 2020 година                                                                                                  
С к о п ј е                                                  
                                                                                                     
[bookmark: _GoBack]ЗАПИСНИК
од Педесет и шесттата седница на Управниот одбор на
Фондот за здравствено осигурување на Република Северна Македонија,
одржана на 31 јануари 2020 година со почеток во 9.30 часот 
во просториите на Фондот 

Присутни членови на Управниот одбор:
· Дејан Николовски, претставник од Министерството за финансии - претседател; 
· Д-р Ридван Асани, претставник од Министерството за здравство - заменик на претседателот; 
· Д-р Љубиша Каранфиловски, претставник од Сојузот на синдикатите на 
       Македонија – член;
· Проф. Д-р Ненад Гавриловиќ, претставник на осигурениците  - член; 
· Проф. Д-р Назми Ејупи, претставник на стопанствениците во Република Северна Македонија  - член; 
· Д-р Димитар Димитриевски, претставник на пензионерите во Република Северна Македонија – член.

Отсутни членови на Управниот одбор:
· Д-р Илбер Бесими, претставник од Лекарската, Фармацевтската и Стоматолошката комора на Македонија – член.
Присутни од ФЗОРСМ:
· Орхан Рамадани, директор на ФЗОРСМ;
· Данаил Дончев, директор на ФЗОРСМ;
· Арбен Салихи, директор на секторот за сметководство, трезор и јавни набавки (делумно присутен);
· Христо Трповски, раководител на одделението за регрес и судски постапки, во својство на записничар.

Пред почетокот на седницата, Управниот одбор утврди дека претседател во календарската 2020 година, како претставник на Министерството за финансии е Дејан Николовски. Потоа претседателот ја отвори и водеше седницата. На почетокот утврди дека се присутни шест членови на Управниот одбор со што условите за полноважно работење и одлучување се исполнети. Потоа го прочита претходно доставениот 




П Р Е Д Л О Г - Д Н Е В Е Н  Р Е Д

· Усвојување на записникот од Педесет и четвртата седница на Управниот одбор одржана на 24 декември 2019 година
· Усвојување на записникот од Педесет и петтата седница на Управниот одбор одржана на 30 декември 2019 година

Предлог за донесување на Годишен план за јавни набавки на Фондот за 2020 година;
Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2020 година;
Предлог за изменување на надоместоци на приватни здравствени установи;
Предлог за донесување на Правилник за изменување и дополнување на Правилникот за индикациите за остварување на право на ортопедски и други помагала и на Одлука за утврдување на референтни цени на ортопедски и други помагала за кои осигурените лица можат да остварат право на товар на Фондот за здравствено осигурување на Република Северна Македонија;
Утврдување на максимален број на здравствени услуги – поставување на механичка циркулаторна потпора (LVAD, RVAD, BVAD и TAH);
Предлог за изменување на договорниот надоместок на ПЗУ Центар за дијализа Диамед Македонија;
Предлог за донесување на Одлука за утврдување на предлог референтни цени на лекови кои паѓаат на товар на ФЗОРСМ;
Предлог за донесување на Одлука за изменување и дополнување на  Одлуката за утврдување на обрасците предвидени во Правилникот за содржината и начинот на остварувањето на правата и обврските од задолжителното здравствено осигурување и во Правилникот за начинот на користење на здравствени услуги на осигурените лица во странство;
Предлог за донесување на Одлука за утврдување на вредноста на бодот за платите  на вработените во Фондот за здравствено осигурување на Македонија; 
Разгледување на барања упатени до Управниот одбор:
· Приговор од Јовче Радовски на одлука по оглас за вработување
· Приговор и барање од ПЗУ Кардиолаб Маџаров од Охрид
· Приговор од ПЗУ Сонце од Охрид за висината на надоместокот
· Барање од Аџибадем Систина за измена на одлука за надоместок
Разгледување на Акциониот план за спроведување на Законот за употреба на јазиците;
Разно.

Потоа праша дали има и други предлози за разгледување на денешната седница, односно за дополнување на дневниот ред. Директорот Дончев побара во дневниот ред да биде вклучено и разгледување на приговорот на ПЗУ МБ Медика од Македонски Брод заведено во Фондот под број 12-85/1 од 2 јануари 2020 година. Управниот одбор  го прифати предлогот по што за седницата едногласно го усвои следниот 


Д Н Е В Е Н  Р Е Д

· Усвојување на записникот од Педесет и четвртата седница на Управниот одбор одржана на 24 декември 2019 година
· Усвојување на записникот од Педесет и петтата седница на Управниот одбор одржана на 30 декември 2019 година

1. Предлог за донесување на Годишен план за јавни набавки на Фондот за 2020 година;
Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2020 година;
Предлог за изменување на надоместоци на приватни здравствени установи;
Предлог за донесување на Правилник за изменување и дополнување на Правилникот за индикациите за остварување на право на ортопедски и други помагала и на Одлука за утврдување на референтни цени на ортопедски и други помагала за кои осигурените лица можат да остварат право на товар на Фондот за здравствено осигурување на Република Северна Македонија;
Утврдување на максимален број на здравствени услуги – поставување на механичка циркулаторна потпора (LVAD, RVAD, BVAD и TAH);
Предлог за изменување на договорниот надоместок на ПЗУ Центар за дијализа Диамед Македонија;
Предлог за донесување на Одлука за утврдување на предлог референтни цени на лекови кои паѓаат на товар на ФЗОРСМ;
Предлог за донесување на Одлука за изменување и дополнување на  Одлуката за утврдување на обрасците предвидени во Правилникот за содржината и начинот на остварувањето на правата и обврските од задолжителното здравствено осигурување и во Правилникот за начинот на користење на здравствени услуги на осигурените лица во странство;
Предлог за донесување на Одлука за утврдување на вредноста на бодот за платите  на вработените во Фондот за здравствено осигурување на Македонија; 
Разгледување на барања упатени до Управниот одбор:
· Приговор од Јовче Радовски на одлука по оглас за вработување
· Приговор и барање од ПЗУ Кардиолаб Маџаров од Охрид
· Приговор од ПЗУ Сонце од Охрид за висината на надоместокот
· Барање од Аџибадем Систина за измена на одлука за надоместок
Разгледување на Акциониот план за спроведување на Законот за употреба на јазиците;
Разно.

Потоа се пристапи кон разгледување на точките на дневниот ред. 

· Усвојување на записникот од Педесет и четвртата седница на Управниот одбор одржана на 24 декември 2019 година
Управниот одбор без забелешки, едногласно го усвои записникот од Педесет и четвртата седница на Управниот одбор одржана на 24 декември 2019 година.

· Усвојување на записникот од Педесет и петтата седница на Управниот одбор одржана на 30 декември 2019 година
Управниот одбор без забелешки, едногласно го усвои записникот од Педесет и петтата седница на Управниот одбор одржана на 30 декември 2019 година.

ТОЧКА 1 -  Предлог за донесување на Годишен план за јавни набавки на Фондот за 2020 година

На почетокот општо објаснување на планот даде Арбен Салихи, по што директорот Дончев продолжи со дополнителни објаснувања на одделни ставки од планот. Посебно се осврна на ставките кои се однесуваат на реконструкција и санација на објектите на Фондот, наведувајќи дека во новите простории добиени од Министерството за одбрана ќе биде организиран модерен кол-центар. Додаде и дека преку овогодишниот план, конечно ќе започне реализирање на бек-ап центар за информацискиот систем на Фондот, како и изградба на инфраструктура за електронски рецепт.

Потоа дискутираа членовите на Управниот одбор.

Димитар Димитриевски, надоврзувајќи се на ставката од планот која се однесува на  систематски прегледи на вработените, наведе дека користа од систематските прегледи е спорна затоа што во голема мерка се спроведуваат за задоволување на формата. Истакна и дека ваквите прегледи би требало да ги изведуваат избраните лекари во рамките на нивната грижа за своите пациенти, како и дека доколку средствата кои се трошат за систематски прегледи би се вложиле во превентива односно во рекреација и други активности што влијаат позитивно на здравјето, користа за осигурениците и за Фондот би била поголема.

Дејан Николовски праша дали во предложениот план во споредба со минатогодишниот се предвидени значителни зголемувања, а директорите Дончев и Рамадани одговорија дека освен споменатите ставки карактеристични за овогодишниот план, кај редовно присутните ставки за секоја година нема значителни зголемувања.

По ова, дискусијата за првата точка на дневниот ред беше исрпена и Управниот одбор едногласно донесе 
Одлука 
за усвојување на Планот за јавни набавки за 2020 година на Фондот за здравствено осигурување на Република Северна Македонија

и

Годишен план
за јавни набавки за 2020 година на Фондот за здравствено осигурување на Република Северна Македонија 

ТОЧКА 2 - Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2020 година

Во рамките на втората точка на дневниот ред, по објаснувањето на директорот Дончев и кусата дискусија, Управниот одбор согласно предлогот од работните материјали за седницата, едногласно донесе 

Одлука
за изменување на Одлуката за утврдување на вкупниот договорен надоместок на јавните здравствени установи за 2020 година

со која се изменија договорните надоместоци на 110 установи согласно Анексот на Колективниот договор за здравствената дејност, а на 8 здравствени установи дополнително и за одделни специфични намени.

ТОЧКА 3 – Предлог за изменување на надоместоци на приватни здравствени установи

Врз основа на предлозите и објаснувањата содржани во работните материјали за седницата, Управниот одбор без дискусија, едногласно донесе

Одлука
за изменување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко-консултативната здравствена заштита за 2019 година

Одлука
за изменување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко-консултативната здравствена заштита за 2019 година

и

Одлука
за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко-консултативната здравствена заштита по упат од избран лекар за 2020 година

со кои се изменија договорните надоместоци за здравствени установи кај кои настанале промени во тимовите со кои ги даваат здравствените услуги и се утврди договорен надоместок за една нова установа со која Фондот ќе склучи договор.

ТОЧКА 4 - Предлог за донесување на Правилник за изменување и дополнување на Правилникот за индикациите за остварување на право на ортопедски и други помагала и на Одлука за утврдување на референтни цени на ортопедски и други помагала за кои осигурените лица можат да остварат право на товар на Фондот за здравствено осигурување на Република Северна Македонија

Во рамките на точката 4, Управниот одбор го разгледа предлогот со објаснување подготвен од Комисијата за ортопедски и други помагала на Фондот. Предлогот се заснова на измените и дополнувањата на Законот за здравственото осигурување (Службен весник 275 од 27.12.2019 година), осигурените лица добија можност правото на ортопедски помагала да го добијат веднаш по воспоставувањето на здравственото осигурување односно не постои услов од шест месечен континуитет. Исто така, на осигурените лица им се даде можност за набавка на надстандардно помагало при што Фондот ќе ги плаќа трошоците за стандардното помагало по референтната цена, а разликата ќе биде на товар на осигуреникот. Со можноста за набавка на надстандардно помагало, лицата со телесна и сетилна попреченост ќе добијат помагала според нивните потреби и желби, а воведувањето на новите посовремени и пофункционални ортопедски помагала им овозможуваат поголема вклученост во општествениот живот.

Измените на Правилникот за ортопедски и други помагала се однесуваат на усогласување на овој подзаконски акт со измените и дополнувањата на Законот за здравственото осигурување кои директно се однесуваат на остварувањето на правото за ортопедски и други помагала. Понатаму, по барање на осигурените лица, здруженија на граѓани и др. и извршени детални анализи во делот на финансиските средства, се предлага да се воведат нови помагала и тоа: Надлакотна мултифункционална протеза со миоелектронска лакотна единица контролирана од микропроцесор и мултифункционална миоелектронска шака, стандардна лесна инвалидска количка, активна инвалидска количка, силиконски фоли катетери, кеси со испуст за фоли катетар, хидрофилни катетри и говорен процесор.

Покрај тоа, со предложените измени, покрај воведување на новите помагала, се проширија одредени права на осигурените лица (нови индикации за антидекубитално перниче и укинување на статус редовно школување на лица со телесна попреченост) . Сето тоа е со цел Фондот да овозможи поквалитетен живот и вклученост на лицата со попреченост во општеството.

По кусата дискусија за предлогот, Управниот одбор едногласно донесе 

Правилник
за изменување и дополнување на Правилникот за индикациите за остварување на право на ортопедски и други помагала

и

Одлука
за утврдување на референтни цени на ортопедски и други помагала за кои осигурените лица можат да остварат право на товар на Фондот за здравствено осигурување на Република Северна Македонија

ТОЧКА 5 – Утврдување на максимален број на здравствени услуги – поставување на механичка циркулаторна потпора (LVAD, RVAD, BVAD и TAH)

Објаснување за точката 5 даде директорот Дончев. Наведе дека кардиоваскуларните заболувања се најчестите заболување во земјата а за нивниот третман се користат огромни средства. Во оваа група на болести спаѓаат и пациентите со срцева слабост, кај кои во крајната фаза на болеста е потребна трансплантација на срце. Бидејќи е ограничен бројот на донори, како алтернативна терапија до обезбедување на органот, во минатото беше поставувањето на уред за механичка циркулаторна потпора. Но, со напредокот на техниката и технологијата во медицината, особено кај овие уреди, се овозможи наместо краткотрајна алтернатива на трансплантацијата, тие да станат долготрајна терапија за пациентите. Односно денешните уреди се помали, полесни, подолго траат и со помалку компликации. Во изминатите години, пациентите со дијагноза срцева слабост кои имаа потреба од поставување на уред за механичка циркулаторна потпора беа испраќани за лекување во странство, а од 2018 исто преку комисијата за лекување во странство беа упатувани во ПЗУ Клиничка болница Систина и ПЗУ Клиничка болница Жан Митрев. Истовремено некои од овие уреди започнаа да се имплантираат и во ЈЗУ УК за државна кардиохирургија.

При крајот на минатата година, Министерството за здравство на ПЗУ Клиничка болница Систина и ПЗУ Клиничка болница Жан Митрев им го дополни Решението за работа во мрежа, во кое ги вклучи и услугите за поставување на уред за механичка циркулаторна потпора (LVAD, RVAD, BVAD и TAH). Фондот со двете приватни установи склучи договор во кој здравствените услуги на поставување уреди за механичка циркулаторна потпора,  се дел од останатите здравствени услуги во болничката здравствена заштита од областа на кардиохирургијата. Во договорите е уредено и дека максималниот број на здравствени услуги - поставување на механичка циркулаторна потпора (LVAD, RVAD, BVAD и TAH), секоја година се определува со одлука на Управниот одбор на Фондот, во претходна консултација со здравствената установа и врз основа на претходните резултати и број на интервенции од овие здравствени услуги направени од здравствената установа во претходната година. Здравствените установи на Фондот му доставија План за вид и обем на здравствените услуги во кои секоја од нив има наведено колку здравствени услуги - поставување на уред за механичка циркулаторна потпора (LVAD, RVAD, BVAD и TAH) планираат да извршат во 2020 година. ПЗУ Клиничка болница Систина планира да направи 1 услуга, ПЗУ Клиничка болница Жан Митрев планира 19 услуги, додека ЈЗУ УК за државна кардиохирургија планира 4 услуги. Имајќи го предвид сето горе наведено, се предлага Управниот одбор да донесе одлука во која ќе се утврди дека Фондот обезбедува средства за максимално 15 (петнаесет) здравствени услуги - поставување на уред за механичка циркулаторна потпора (LVAD, RVAD, BVAD и TAH), од кои 11 (единаесет) ќе треба да ги пружи ПЗУ Клиничка болница Жан Митрев, а 4 (четири) ЈЗУ УК за државна кардиохирургија. Бидејќи ПЗУ Клиничка болница Систина планира само една таква услуга за цела година, Фондот е на мислење дека не треба да ја врши оваа услуга во 2020 година на товар на средствата на Фондот, бидејќи еден случај не е доволен за одржување на кондицијата и вештината на тимот и установата за толку сложена интервенција. Средствата потребни за овие услуги се дел од вкупниот годишен надоместок на ПЗУ Клиничка болница Жан Митрев и ЈЗУ УК за државна кардиохирургија.

Потоа дискутираа членовите на Управниот одбор, при што се даде поддршка на концептот интервенциите да бидат поделени по здравствени установи на начин што ќе се обезбеди тие да извршуваат доволен број интервенции, со цел „одржување во кондиција“ на установата и тимовите кои ги извршуваат. 

По исцрпувањето на дискусијата, Управниот одбор едногласно донесе

Одлука 
за утврдување на максимален број на здравствени услуги – поставување на механичка циркулаторна потпора (LVAD, RVAD, BVAD и TAH) кои здравствените установи ќе може да ги извршуваат во 2020 година

ТОЧКА 6 – Предлог за изменување на договорниот надоместок на ПЗУ Центар за дијализа Диамед Македонија

Објаснување на предлогот дадоа директорите Рамадани и Дончев. Наведоа дека е во тек реновирање на одделот за хронична дијализа на Универзитетската клиника за нефрологија, поради што 29 осигуреници во периодот од 13 јануари до 16 март 2020 година, наместо на клиниката, ќе ги добиваат хемодијализните третмани во Центарот за дијализа Диамед Македонија. Затоа, се предлага соодветно на вредноста на услугите кои ќе бидат дадени во тој период, да се зголеми надоместокот на оваа здравствена установа. Доколку периодот биде пролонгиран и по 16 март, дополнително ќе биде предложена нова измена на договорниот надоместок.

По објаснувањето, Управниот одбор едногласно донесе

Одлука
за изменување на Одлуката за утврдување на висината на вкупниот надоместок на Приватната здравствена установа Центар за дијализа „Диамед Македонија“ за обезбедување услуги на осигурените лица на хронична хемодијализа во првиот квартал на 2020 година

со која се изврши зголемување на договорниот надоместок на ПЗУ Центар за дијализа Диамед Македонија, заради обезбедување хемодијализни здравствени услуги за 29 осигуреници преземени од Универзитетската клиника за нефрологија.

ТОЧКА 7 – Предлог за донесување на Одлука за утврдување на предлог референтни цени на лекови кои паѓаат на товар на ФЗОРСМ

Врз основа на предлогот и објаснувањето од работниот материјал за оваа точка на дневниот ред, Управниот одбор без дискусија, едногласно донесе

Одлука
за утврдување на предлог референтни цени на лекови

ТОЧКА 8 – Предлог за донесување на Одлука за изменување и дополнување на  Одлуката за утврдување на обрасците предвидени во Правилникот за содржината и начинот на остварувањето на правата и обврските од задолжителното здравствено осигурување и во Правилникот за начинот на користење на здравствени услуги на осигурените лица во странство

Објаснување за оваа точка на дневниот ред даде директорот Рамадани. Наведе дека предлогот се однесува на утврдување на двојазичните обрасци (македонско-албански), заради нивно користење согласно Законот за употреба на јазиците. 

По кусата дискусија на членовите што следеше, Управниот одбор едногласно донесе

Одлука 
за дополнување на  Одлуката за утврдување на обрасците предвидени во Правилникот за содржината и начинот на остварувањето на правата и обврските од задолжителното здравствено осигурување

и

Одлука 
за дополнување на  Одлуката за утврдување на обрасците предвидени во Правилникот за начинот на користење на здравствени услуги на осигурените лица во странство

со кои се утврдија двојазичните (македонско-албански) обрасци опфатени во двете одлуки. 

ТОЧКА 9 – Предлог за донесување на Одлука за утврдување на вредноста на бодот за платите  на вработените во Фондот за здравствено осигурување на Македонија

Врз основа на предлогот од работниот материјал за оваа точка на дневниот ред, Управниот одбор без дискусија, едногласно донесе

Одлука
за утврдување на вредноста на бодот за платите  на вработените во Фондот за здравствено осигурување на Македонија

со која вредноста на бодот се промени, заради усогласување со промените на стапките на придонесот за задолжително пензиско и инвалидско осигурување и на придонесот за задолжително здравствено осигурување, кои  врз основа на Законот за придонеси од задолжително социјално осигурување ќе се применуваат започнувајќи со исплатата на платите за јануари 2020 година.  

ТОЧКА 10 – Разгледување на барања упатени до Управниот одбор

Во рамките на оваа точка на дневниот ред, Управниот одбор ги разгледа Приговорот од Јовче Радовски на одлука по оглас за вработување (број 04-24432/1 од 25.12.2019), Барањето и Приговорот со барање од ПЗУ Кардиолаб Маџаров од Охрид (број 08-861/1 од 14.1.2020 и број 08-1046/1 од 16.1.2020), Приговорот од ПЗУ Сонце од Охрид за висината на надоместокот (број 08-868/1 од 14.1.2020) и Барањето од Аџибадем Систина за измена на одлука за надоместок (број 08-1758/1 од 24.1.2020 и образложение од Фондот број 08-2179/1 од 30.1.2020), како и мислењата на стручната служба на Фондот за постапување по секое од нив.  

По разгледувањето и дискусијата по секое барање односно приговор и мислењата на стручната служба, Управниот одбор одлучи да ги одбие сите приговори и барања.

ТОЧКА 11 – Разгледување на Акциониот план за спроведување на Законот за употреба на јазиците

Во рамките на точката единаесет од дневниот ред, Управниот одбор го разгледа Акциониот план за спроведување на Законот за употреба на јазиците. Акциониот план ги вклучува активностите што треба да се преземат во Фондот заради имплементирање на Законот. При разгледувањето на планот се поставуваа прашања за одредени активности предвидени во него на кои одговараа и дополнителни објаснувањата даваа директорите Рамадани и Дончев. Во однос на работењето на Управниот одбор, беше кажано дека почнувајќи од следната седница работните материјали ќе бидат преведувани и на албански, и тоа дневниот ред за седницата, актите кои се предлагаат за донесување и нивните образложенија,  и записниците од седниците.

ТОЧКА 12 – Разно

Во рамките на точката разно се дискутираше за следното:
  
1. Разгледување на приговор од ПЗУ МБ Медика од Македонски Брод 
По разгледување на приговорот и образложението што го дадоа директорите Дончев и Рамадани, Управниот одбор едногласно одлучи да се прифати приговорот на здравствената установа МБ Медика од Македонски Брод, поднесен под број 12-85/1 на 2 јануари 2020 година.

2. Директорот Рамадани го извести Управниот одбор дека се во завршна фаза активностите кои ќе доведат до потпишување на колективниот договор на Фондот. Наведе и дека ќе бидат зголемени на платите на околу 420 вработени во Фондот, преку зголемување на бодовите за работни места кои имале несоодветно ниски бодови. 

3. Ридван Асани истакна барање за следната седница да биде подготвен новиот правилник за лекување во странство кој е подолго во подготовка. 

Со тоа дневниот ред беше исцрпен и Управниот одбор во 10.30 часот заврши со работата на Педесет и шесттата седница. 

        Записничар,                                     Управен одбор
Христо Трповски                                    Претседател,
                                                                      Дејан Николовски

